La Policia Local de Catarroja estrena canal de Telegram
19 maig 2023

La Policia Local de Catarroja estrena nou canal de Telegram (@policiacatarroja) mitjançant el qual la ciutadania podrà trobar un servei de comunicació de proximitat en el qual podrà consultar informació de servei a un sol clic. Talls de carrers, pèrdua d'objectes, avisos… una informació d'interés per a la població de Catarroja que precisava d'un espai exclusiu perquè no es perdera entre altres informacions d'interés.

Aquest nou canal ha estat en proves les últimes dues setmanes en les quals ha pogut reunir 100 subscriptors ja que les seues publicacions s'han anat compartint en el canal de Telegram de l'Ajuntament de Catarroja que va entrar en funcionament fa 4 anys i que compta amb pràcticament 2.000 persones seguidores.

Malgrat que Telegram no és una aplicació tan generalitzada en la població, s'ha demostrat la seua efectivitat en els últims anys convertint-se en una ferramenta molt útil per a remetre avisos i informacions àgils. De fet, és habitual que els centres educatius la utilitzen per a comunicar-se amb les famílies tal com fa l'Ajuntament de Catarroja i ara la policia municipal per a comunicar-se amb la ciutadania.

Per a poder subscriure's gratuïtament a aquest canal només cal descarregar-se l'aplicació de Telegram, en el cas de no tindre-la, posar en el cercador ‘policiacatarroja’, en la selecció indicar seguir i a partir d'ací arribaren totes les informacions publicades al telèfon mòbil.